Grafkelder-stele van farao Djer.
Periode 41 jaar, omstreeks 3000 v.C.
Djer in Egiptiese hiërogliewe
Djer word beskou as die derde Egiptiese farao van die 1ste Dinastie. Hy het omstreeks die middel van die 31ste eeu v.C. geleef en sowat 40 jaar lank regeer. ’n Gemummifiseerde voorarm van Djer of sy vrou is deur Flinders Petrie ontdek, maar dit is deur Emile Brugsch verwerp.
Iti, die cartouchenaam van Djer.
Die Abydos-koningslys noem Iti as die derde farao van Egipte se 1ste Dinastie, en op die Turynse Koningslys, wat op dié plek beskadig is, begin die naam met It... Die Egiptiese historikus Manetho noem hom Athothis.
Die bewyse vir Djer se lewe en bewind is:
’n Grafkelder by Umm el-Qa'ab, Abydos
Seelafdrukke van grafte 2185 en 3471 in Saqqara
Inskripsies in grafte 3503, 3506 en 3035 in Saqqara
Seelinskripsies van Helwan
Pot van Toerah met die naam Djer
UC 16182 ivoortablet van Abydos
UC 16172, kopergereedskap met Djer se naam
Inskripsie van sy naam by Wadi Halfa, Soedan
Manetho het beweer Athothes, wat soms as Djer geïdentifiseer word, het ’n verhandeling oor anatomie geskryf wat in sy eie tyd, meer as 2 000 jaar later, steeds bestaan het.
Klipvaas met die naam Djer (Nasionale Argeologiese Museum, Frankryk).
Djer was ’n seun van farao Hor-Aha en sy vrou Chenthap. Sy oupa was waarskynlik Narmer en sy ouma Neithhotep. Djer was die pa van Merneith, die vrou van Djet en die ma van Den.
Nes sy pa, Hor-Aha, is Djer by Umm el-Qa'ab, Abydos, begrawe. Sy grafkelder is Petrie se grafkelder O. Dit bevat die oorskot van 318 volgelinge wat saam met hom begrawe is. Verskeie voorwerpe is in en om die grafkelder gevind:
’n Stele van Djer, nou in die Kaïro-museum, moontlik van Abydos.
Etikette met die naam van ’n paleis en van Meritneith.
Vaasskerwe met die naam Neithhotep.
Armbande van ’n koningin in die grafkelder se muur.
In die satelliet-grafkelders is nog voorwerpe gevind:
Steles van verskeie individue.
Ivooritems met die naam Neithhotep.
↑ Grimal, Nicolas (1994). A History of Ancient Egypt. Wiley-Blackwell. p. 528. ISBN 0-631-19396-0.
↑ Koning Djer uit digitalegypt.
↑ Thomas Kühn: Die Königsgräber der 1. & 2. Dynastie in Abydos. In: Kemet. Uitg. 1, 2008.
↑ 9,0 9,1 B. Porter en R.L.B. Moss. Topographical Bibliography of Ancient Egyptian Hieroglyphic Texts, Reliefs, and Paintings, V. Upper Egypt: Sites. Oxford, 1937
Ontsluit van "https://af.wikipedia.org/w/index.php?title=Djer&oldid=1616551"
Die bladsy is laas op 18 November 2017 om 20:52 bygewerk.